ฉบับที่ 45/2562 วันที่ 8 กรกฎาคม 2562

**กรมศุลกากร จัดงานสัมมนา “One Window For All”**

**เพื่ออำนวยความสะดวกทางการค้า ตามนโยบาย ไทยแลนด์ 4.0**

วันนี้ (วันจันทร์ที่ 8 กรกฎาคม 2562) นายกฤษฎา จีนะวิจารณะ อธิบดีกรมศุลกากร เป็นประธานในพิธีเปิดงานสัมมนา “One Window for All” ณ ห้อง Regency Ballroom (5thFloor) โรงแรม Hyatt Regency Bangkok Sukhumvit เพื่อสร้างความเข้าใจในการแลกเปลี่ยนข้อมูลในรูปแบบอิเล็กทรอนิกส์ผ่านระบบ National Single Window : NSW ระหว่างภาครัฐและภาคเอกชน และเพื่ออำนวยความสะดวกทางการค้าให้แก่ผู้ประกอบการที่เกี่ยวข้องกับการนำเข้า ส่งออก และระบบโลจิสติกส์ ตามนโยบายไทยแลนด์ 4.0 ซึ่งมีผู้เข้าร่วมสัมมนาทั้งระดับผู้บริหาร เจ้าหน้าที่ผู้ปฏิบัติงาน และผู้ประกอบการค้า เข้าร่วมงานดังกล่าวกว่า 200 คน

นายกฤษฎา จีนะวิจารณะ อธิบดีกรมศุลกากร กล่าวว่า จากการที่รัฐบาลมีนโยบาย ไทยแลนด์ 4.0 ซึ่งเป็นโมเดลสำหรับการขับเคลื่อนระบบเศรษฐกิจของประเทศ มุ่งปรับเปลี่ยนโครงสร้างเศรษฐกิจ  
ไปสู่ ‘เศรษฐกิจที่ขับเคลื่อนด้วยนวัตกรรม’ (Value–Based Economy) ซึ่งมุ่งเน้นไปที่การพัฒนากระบวนการ  
การนำเข้า/ส่งออก และระบบโลจิสติกส์ ซึ่งถือเป็นกลไกสำคัญในการขับเคลื่อนระบบเศรษฐกิจของประเทศ และเป็นการเพิ่มขีดความสามารถในการแข่งขันกับนานาประเทศ โดยจัดตั้งระบบ National Single Window : NSW ทำหน้าที่เป็นระบบกลางในการเชื่อมโยงข้อมูลแบบเบ็ดเสร็จ ณ จุดเดียวของประเทศ เป็นการเชื่อมโยงข้อมูลแบบบูรณาการระหว่างหน่วยงานภาครัฐและภาคเอกชนที่เกี่ยวข้องกับการค้าระหว่างประเทศ โดยมีเป้าหมายสำคัญในการอำนวยความสะดวกในกระบวนการนำเข้า ส่งออก และโลจิสติกส์ของประเทศไทย

กรมศุลกากรในฐานะเจ้าภาพหลักในการจัดตั้งระบบ NSW จึงได้มีการจัดตั้งกองบริหารจัดการและพัฒนาระบบเชื่อมโยงข้อมูลการนำเข้า ส่งออก และโลจิสติกส์ โดยดำเนินงานให้สอดคล้องกับแผนยุทธศาสตร์การพัฒนาระบบโลจิสติกส์ของประเทศไทย ฉบับที่ 3 (พ.ศ.2560-2564) ในกลยุทธ์ที่ 2 การพัฒนาระบบ NSW ให้สมบูรณ์ และกลยุทธ์ที่ 3 พัฒนากระบวนการโลจิสติกส์ในรูปแบบอิเล็กทรอนิกส์ ซึ่งได้มีการดำเนินงานแบบบูรณาการร่วมกับหน่วยงานภาครัฐและภาคเอกชน โดยมีเป้าหมายคือการแลกเปลี่ยนข้อมูลในรูปแบบอิเล็กทรอนิกส์ผ่านระบบ NSW เพื่อร่วมกันขับเคลื่อนการพัฒนาระบบการเชื่อมโยงข้อมูลของหน่วยงานภาครัฐที่มีความจำเป็นต้องใช้ในกระบวนงานการนำเข้า ส่งออก และโลจิสติกส์ พร้อมทั้งการพัฒนาระบบงานเพื่อให้บริการแก่ภาคเอกชน เพื่ออำนวยความสะดวก เพิ่มความสะดวกรวดเร็ว ประหยัดเวลา   
และค่าใช้จ่ายในขั้นตอนการขอใบอนุญาต/ใบรับรองต่าง ๆ ในการนี้จึงกำหนดให้มีการสัมมนาภายใต้หัวข้อ “One Window for All” เพื่อให้ผู้เข้าร่วมสัมมนาได้รับทราบข้อมูลในภาพรวมของแผนการดำเนินงานระบบ NSW ในปัจจุบัน และแผนการดำเนินงานที่จะเกิดขึ้นในอนาคต และเตรียมความพร้อม  
สำหรับการเปลี่ยนแปลงในขั้นตอนกระบวนการขอใบอนุญาต/ใบรับรอง พร้อมทั้งรับทราบข้อมูลในภาพรวมเกี่ยวกับบริการที่ได้พัฒนาขึ้น โดยมีหัวข้อดังต่อไปนี้

/1. ระบบ...

-2-

1. ระบบการขอหนังสือรับรองถิ่นกำเนิดสินค้า (Certificate of Origin) รูปแบบอิเล็กทรอนิกส์ผ่านระบบ NSW แบบ Single Form (e-CO) ร่วมกับกรมการค้าต่างประเทศ ผู้ประกอบการสามารถยื่นคำขอหนังสือรับรองถิ่นกำเนิดสินค้าผ่าน Website NSW และหน่วยงานสามารถใช้ข้อมูลคำร้องฯ พิจารณาอนุมัติ โดยจะตอบกลับให้ผู้ประกอบการทราบ พร้อมส่งหนังสือรับรองแหล่งกำเนิดสินค้า (e-CO) ให้กับหน่วยงานต่างประเทศ ผ่านระบบ NSW
2. ระบบพัฒนาระบบใบอนุญาตผ่านด่านศุลกากรและใบชำระเงินค่าธรรมเนียม และหนังสือรับรองคุณภาพยางและใบรายงานผลการทดสอบคุณภาพยางในรูปแบบอิเล็กทรอนิกส์ผ่านระบบ NSW แบบ Single Form (e-Cess) ร่วมกับกรมวิชาการเกษตร

2.1 ระบบคำขอหนังสือรับรองคุณภาพยางและใบรายงานผลการทดสอบคุณภาพยาง ผู้ประกอบการสามารถยื่นข้อมูลคำขอหนังสือใบรับรองคุณภาพยางผ่าน Website NSW ไปยังกรมวิชาการเกษตร การยางแห่งประเทศไทย หรือห้องปฏิบัติการภาคเอกชน (LAB) เพื่อพิจารณาอนุมัติคำขอหนังสือใบรับรองคุณภาพยาง โดยผู้ประกอบการสามารถตรวจสอบผลการพิจารณาการยื่นข้อมูลคำขอหนังสือใบรับรองคุณภาพยางบน Website และสามารถนำผลของหนังสือรับรองคุณภาพยาง และใบรายงานผลการทดสอบคุณภาพยาง ไปจัดทำคำขอใบอนุญาตผ่านด่านศุลกากรและใบชำระค่าธรรมเนียม (e-CESS) ได้ต่อไป

2.2 ระบบใบอนุญาตผ่านด่านศุลกากร และใบชำระเงินค่าธรรมเนียม (e-CESS) ผู้ประกอบการสามารถยื่นข้อมูลคำขอใบอนุญาตผ่านด่านศุลกากรและใบชำระเงินค่าธรรมเนียม(e-CESS) ให้หน่วยงานที่เกี่ยวข้องในการพิจารณาอนุมัติ เมื่อคำขอได้รับการอนุมัติแล้ว ข้อมูลจะถูกส่งไปยังกรมศุลกากรและผู้ประกอบการ ผ่านระบบ NSW ทำให้ผู้ประกอบการสามารถจัดเตรียมข้อมูลใบขนสินค้าขาออก เพื่อผ่านพิธีการศุลกากรได้ทันที

2.3 ระบบใบอนุญาตส่งหรือนำซากดึกดำบรรพ์หรือซากดึกดำบรรพ์ที่ได้ถูกแปรสภาพ หรือเปลี่ยนแปลงเป็นรูปลักษณะอื่น ซึ่งเป็นซากดึกดำบรรพ์ที่พบในราชอาณาจักร ออกนอกราชอาณาจักร ร่วมกับกรมทรัพยากรธรณี ผู้ประกอบการสามารถจัดทำข้อมูลและยื่นคำขอใบอนุญาตส่งหรือนำซากดึกดำบรรพ์ฯ ผ่าน Website NSW เพื่อให้หน่วยงานพิจารณาคำขอใบอนุญาตส่งหรือนำซากดึกดำบรรพ์ฯ บนระบบ NSW และระบบจะส่งข้อมูลใบอนุญาตส่งหรือนำซากดึกดำบรรพ์ฯ ให้กับกรมศุลกากรและผู้ประกอบการผ่านระบบ NSW ตามลำดับ โดยที่ผู้ประกอบการสามารถตรวจสอบผลการอนุมัติได้บน Website NSW

3. ระบบการตรวจคัดเลือกและประเมินผลผู้ประกอบการระดับมาตรฐานเออีโอ (Thai AEO System : TAS) ร่วมกับ กองมาตรฐานพิธีการและราคาศุลกากร กรมศุลกากร เป็นระบบการตรวจคัดเลือกและประเมินผลผู้ประกอบการระดับมาตรฐานเออีโอ มีวัตถุประสงค์เพื่ออำนวยความสะดวก และลดการยื่นเอกสารกระดาษที่มีจำนวนมากและซ้ำซ้อน ในการสมัครเป็นผู้ประกอบการระดับมาตรฐานเออีโอ โดยเพิ่ม

/ ช่องทาง...

-3-

ช่องทางในการยื่นสมัครผ่านทางระบบอิเล็กทรอนิกส์ที่สามารถแนบไฟล์ที่เกี่ยวข้องได้ สนับสนุนการตรวจคัดเลือกและประเมินผลผู้ประกอบการให้มีความโปร่งใสและสามารถชี้วัดได้มากขึ้น

4. ระบบ Uploading Supporting Document เป็นระบบกลางในการรับยื่นเอกสาร ซึ่งจะอำนวยความสะดวกให้กับผู้ประกอบการในการยื่นเอกสารเพื่อประกอบการพิจารณาออกใบอนุญาต/ใบรับรองบนเว็บไซต์ www.thainsw.net ซึ่งช่วยให้ลดการยื่นเอกสารซ้ำซ้อน ลดเอกสารกระดาษ และยังสามารถยื่นเอกสารได้ตลอด 24 ชั่วโมง โดยหน่วยงานภาครัฐสามารถเข้ามาตรวจสอบเอกสารได้บนเว็บไซต์ NSW

5. ระบบ NSW e-Tracking on Mobile เป็นระบบติดตามสถานะการรับส่งข้อมูลต่างๆ ผ่านระบบ NSW ซึ่งจะทำให้ผู้ประกอบการและหน่วยงานภาครัฐได้รับความสะดวกในการติดตามสถานะการรับส่งข้อมูลได้ผ่าน Mobile Application

สำหรับประโยชน์ที่ได้รับจากการใช้งานระบบดังกล่าว ได้แก่

1. ลดภาระของผู้ประกอบการในการกรอกข้อมูลซ้ำซ้อน ด้วยการบูรณาการระหว่างหน่วยงานภาครัฐและภาคธุรกิจที่เกี่ยวข้องกับการนำเข้า ส่งออก
2. ลดการใช้เอกสารกระดาษทั้งแบบฟอร์มคำขอและเอกสารแนบที่ต้องใช้ด้วยการเชื่อมโยงระบบแลกเปลี่ยนข้อมูลทางอิเล็กทรอนิกส์ระหว่างหน่วยงานที่เกี่ยวข้องผ่านระบบ NSW กลางของประเทศ
3. ยกเลิกขั้นตอนที่ไม่จำเป็นต่อการทำงานหรือขั้นตอนที่ซ้ำซ้อน โดยใช้ระบบอิเล็กทรอนิกส์  
   เป็นเครื่องมือยืนยันความถูกต้องในทางปฏิบัติแทนเจ้าหน้าที่

ทั้งนี้ กรมศุลกากรมีความมุ่งมั่นที่จะพัฒนาระบบ NSW โดยการนำเทคโนโลยีเข้ามาใช้แบบสร้างสรรค์ และนำนวัตกรรมเพื่อใช้ในการพัฒนาระบบการให้บริการ ในการพัฒนาองค์กรและประเทศต่อไป สำหรับการสัมมนาในครั้งนี้จึงถือเป็นโอกาสสำคัญที่ผู้เข้าร่วมสัมมนาทุกท่านจะได้รับทราบแนวทาง และสร้างความเข้าใจในการดำเนินงานของหน่วยงานภาครัฐระหว่างกรมศุลกากรและหน่วยงานผู้ออกใบอนุญาต/ใบรับรอง เพื่อร่วมกันผลักดันให้เกิดกลไกการขับเคลื่อนเศรษฐกิจของประเทศ ซึ่งการดำเนินการดังกล่าวจะประสบผลสำเร็จได้นั้น กรมศุลกากรไม่สามารถทำได้โดยลำพัง ต้องอาศัยความร่วมมือที่ดีจากผู้ประกอบการค้า และหน่วยงานต่างๆที่เกี่ยวข้อง เพื่อขับเคลื่อนและบูรณาการแลกเปลี่ยนข้อมูลด้วยอิเล็กทรอนิกส์ระหว่างหน่วยงาน ให้สอดคล้องตามนโยบายไทยแลนด์ 4.0 ให้ประสบความสำเร็จอย่างจริงจังต่อไป

\*\*\*\*\*\*\*\*\*\*\*\*\*\*\*\*\*\*\*\*

